Københavns Politi har fået hundredevis af henvendelser i ubådssag.

Ubådskaptajn Peter Madsen har været til fornyet afhøring hos politiet. Sigtelsen mod ham er blevet udvidet, så han nu også sigtes for usømmelig omgang med lig. Peter Madsen nægter såvel drab som usømmelig omgang med lig.

Det skriver Københavns Politi i en pressemeddelelse fredag morgen.

Peter Madsen er fængslet i sagen om den afdøde, svenske journalist Kim Wall. Fængslingen er alene begrundet i en mistanke om, at Peter Madsen uagtsomt skulle have forvoldt journalistens død.

Forstå Ubådssagen på 99 sekunder. Video: Anders Masannek

656 henvendelser fra borgere

Politiet oplyser, at man indtil fredag morgen klokken otte har modtaget 656 henvendelser i sagen.

- Dette vil vi gerne takke for. Samtidig skal vi beklage, at vi endnu ikke har nået at vende tilbage til alle, der har kontaktet os. Vi har indledningsvis delt henvendelserne op i emneområder og prioriterer vores afhøringer, således at vi løbende er dækket ind i alle emneområderne. Vi er i gang og skal nok kontakte de vidner, der endnu ikke har hørt fra os, siger drabschef Jens Møller.

Politiet vil fortsat meget gerne høre fra vidner, der kan have oplysninger i sagen.

Desuden sagde Jens Møller fredag morgen til TV 2, at politiet stadigvæk beder borgere om at holde øje med ligdele og det tøj, som Kim Wall havde på, da hun gik om bord på Peter Madsens ubåd Nautilus.

Gennemsøger havn

Efter fundet af Kim Walls torso mandag intensiverede politiet sammen med Beredskabsstyrelsen eftersøgningen af Kim Walls ligdele langs kysten på det sydvestlige Amager.

Både onsdag og torsdag har politiet i samarbejde med Beredskabsstyrelsen gennemsøgt især det sydlige Amager. Men fredag fokuserer politiet på havnen i Dragør, hvor Peter Madsen blev reddet i land, efter ubåden Nautilus fredag den 11. august sank i Køge Bugt.

Det fortalte Jens Møller til TV 2 fredag morgen.

- Vi skal undersøge steder, hvor den sigtede har været, og så skal vi selvfølgelig se, om der er effekter, der er interessante for vores efterforskning, siger han.